विलायत पोर्टलः सीरिया के राष्ट्रपति ने कहा है कि सीरिया में स्थायी संघर्ष विराम की प्राप्ति, मानवीय सहायता पहुंचाना और सशस्त्र लोगों को राष्ट्रीय शांति संधि से जुड़ने का मौक़ा देना, क़ज़्ज़ाक़िस्तान की राजधानी आस्ताना में सीरिया शांति वार्ता के आयोजन का उद्देश्य है। बश्शार असद ने जापानी टीवी चैनल टीबीएस से इंटर्व्यू में कहा कि आस्ताना बैठक में सीरियाई जनता के जीवन को पटरी पर लाने के लिए स्थायी संघर्ष विराम की प्राप्ति को प्राथमिकता हासिल रहेगी। उन्होंने कहा कि सीरिया में शांति प्रक्रिया में सशस्त्र गुटों के जुड़ने का अर्थ यह है कि वे हथियार रख दें तो सरकार उन्हें आम माफ़ी देगी। सीरियाई राष्ट्रपति ने इस बात की ओर इशारा करते हुए कि अभी यह स्पष्ट नहीं है कि आस्ताना बैठक में कौन कौन पक्ष भाग लेंगे, कहा कि सीरियाई सरकार को उम्मीद है कि यह बैठक सीरिया के विभिन्न पक्षों के बीच सभी विषयों पर बातचीत का मंच बनेगी। बश्शार असद ने इसी प्रकार उम्मीद जतायी कि अमरीका की नई सरकार आतंकवाद के संबंध में अपने वचनों का पालन करेगी क्योंकि आतंकवाद सिर्फ़ सीरिया की मुश्किल नहीं है। ग़ौरतलब है कि 23 और 24 जनवरी को रूस, तुर्की और ईरान के निरीक्षण में क़ज़्ज़ाक़िस्तान की राजधानी आस्ताना में सीरियाई पक्षों के बीच बैठक प्रस्तावित है, जिसका उद्देश्य सीरिया के संकट का राजनैतिक हल निकालना है।